รัฐบาล ยืนยันไม่ได้ปล่อยให้มีการใช้กัญชา กัญชง อย่างเสรี มีหน่วยงานพิจารณาแผนรองรับ
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวในรายการรัฐบาลเล่าเรื่อง กับทีมนารีสโมสร โดยยอมรับว่าหลังจากมีการปลดล็อกกัญชา ออกจากบัญชียาเสพติด แต่ยังมีประชาชนเกิดความกังวลต่อการใช้ประโยชน์จากกัญชา กัญชงในหลายประเด็น พร้อมย้ำแนวนโยบายของรัฐบาล ถึงการใช้ กัญชา กัญชง เพื่อประโยชน์ทางการแพทย์และเพื่อประโยชน์ทางเศรษฐกิจเท่านั้น ยืนยัน รัฐบาลไม่สนับสนุนในการสูบ เสพ หรือสันทนาการ รวมทั้งรัฐบาลไม่ได้ปล่อยให้มีการใช้กัญชาอย่างเสรี เพราะก่อนที่จะมีการปลดล็อกกัญชา กัญชง จากบัญชียาเสพติด หน่วยงานที่เกี่ยวข้องได้พิจารณาแผนงานที่รองรับไว้แล้ว ทั้งเรื่องประโยชน์และโทษ และการใช้อย่างเหมาะสมรองโฆษกประจำสำนักนายกรัฐมนตรี กล่าวอีกว่า ในช่วงเปลี่ยนผ่านนโยบาย กัญชา กัญชงนั้น นายกรัฐมนตรีได้กำชับให้หน่วยงานที่เกี่ยวข้องดูแลเรื่องนี้อย่างเต็มที่ เพื่อให้การใช้กัญชา กัญชง เป็นไปตามวัตถุประสงค์ โดยมีคณะกรรมการ กำกับดูแลในแต่ละมิติ เพื่อพิจารณาออกกฎหมายปิดช่องว่าง นอกจากนี้ประชาชนยังสามารถร้องเรียนได้ ที่คณะกรรมการอาหารและยา กรมอนามัย กระทรวงสาธารณสุข และทุกช่องทางของรัฐบาล